
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че положението със сигурността в Нигерия е утежнено поради ескалацията на религиозните, етническите и междуобщностните конфликти, особено в Средния пояс на страната, където конфликтът между земеделските стопани и номадските пастири във връзка със земята и водните ресурси доведе до безпрецедентен брой смъртни случаи от Коледа насам;
Б.	като има предвид, че между 23 и 25 декември 2023 г. въоръжени лица предприеха мащабно нападение срещу над 160 села в районите Бокос, Баркин Лади и Магу в щата Плато, като причиниха смъртта на над 335 души, включително най-малко 200 членове на християнски общности;
В.	като има предвид, че много от разселените лица понастоящем живеят във временни лагери с ограничен достъп до вода, канализация, храна, лекарства и здравеопазване, включително услуги в областта на психичното здраве;
Г.	като има предвид, че според нигерийски НПО от 2009 г. насам са убити 52 000 християни и 34 000 мюсюлмани, а 18 000 църкви и 2 200 християнски училища са разрушени;
Д.	като има предвид, че вследствие на насилието от страна на ислямски терористични групи като „Боко Харам“ и „Ислямска държава в регион Западна Африка“, които са насочени и срещу християните, и срещу мюсюлманите в североизточна Нигерия, вече са разселени над два милиона души;
Е.	като има предвид, че факторите, подхранващи сблъсъците, се припокриват и се коренят, наред с другото, в териториалните спорове, етническото напрежение, достъпа до оскъдни ресурси и влошаването на състоянието на околната среда;
1.	решително осъжда актовете на насилие по Коледа, насочени срещу християни и други общности, които доведоха до безпрецедентен брой смъртни случаи, наранявания и разселвания, и изразява своята солидарност със засегнатите;
2.	призовава нигерийските органи да предприемат действия срещу бойните ислямистки групи, които се възползват от конфликта между земеделските стопани и пастирите, и настоятелно ги призовава да се справят с първопричините за този конфликт; предупреждава, че конфликтът може да бъде използван като инструмент за разпространяване на омраза на религиозна основа; признава ролята на изменението на климата, конкуренцията за оскъдни ресурси и изчезването на ефективни схеми за посредничество по отношение на задълбочаване на конфликта между земеделските стопани и пастирите, който принуждава пастирите да се преместват на юг;
3.	призовава нигерийските органи да проведат задълбочено и независимо разследване на нападенията по Коледа и да гарантират, че отговорните лица са подведени под отговорност;
4.	настоятелно призовава всички хуманитарни участници да гарантират отпускането на достатъчно ресурси за справяне с кризата;
5.	приветства дебата на нигерийския парламент по въпроса и насърчава нигерийското правителство да повиши сигурността на общностите, да насърчи диалога и посредничеството при конфликти и да потвърди отново ангажимента си за социално-икономическо възстановяване;
6.	приветства силното партньорство между ЕС и Нигерия и призовава за по-нататъшното му задълбочаване в областта на сигурността, посредничеството, междурелигиозния и междукултурния диалог и изграждането на мира; насърчава специалния представител на ЕС за правата на човека да посети Нигерия; приветства обявяването на инвестиционен пакет по линия на Global Gateway в размер на 900 милиона евро за Нигерия през октомври 2023 г.;
7.	възлага на своя председател да предаде настоящата резолюция на Съвета, Комисията, заместник-председателя на Комисията / върховен представител на Съюза по въпросите на външните работи и политиката на сигурност, както и на правителството и парламента на Нигерия.

